Ο **Αθλητικός Όμιλος Καλαθοσφαίρισης Ίκαροι Σερρών** είναι ελληνικός αθλητικός σύλλογος με έδρα των δραστηριοτήτων του την πόλη των Σερρών, στον ομώνυμο νομό, όπου και βρίσκεται η έδρα του, το Κλειστό Γυμναστήριο Αγίων Αναργύρων. Επίσημο έτος ίδρυσής του είναι το 1984 και αγωνίζεται με χρώματα το κίτρινο και το σκούρο μπλε. Διατηρεί τμήματα καλαθοσφαίρισης ανδρικό, παιδικό, εφηβικό και ακαδημίες.

Τμήμα καλαθοσφαίρισης ανδρών
----------------------------

### Ιστορική αναδρομή

Οι Ίκαροι Σερρών ιδρύθηκαν το 1984 από τον Μανώλη Κωλέτο. Κατά την παρθενική τους περίοδο εντάχθηκαν στην Β' Κατηγορία Ανδρών της Ε.ΚΑ.Σ.Α.ΜΑ.Θ. όπου και παρέμειναν για δύο χρόνια. Μετά την ολοκλήρωση της αγωνιστικής περιόδου 1985-86 προβιβάστηκαν στην Α' Κατηγορία ανδρών, όπου και συμμετείχαν για δύο περιόδους. Κατά την περίοδο 1987-88 αναδείχθηκαν Πρωταθλητές Ε.ΚΑ.Σ.Α.ΜΑ.Θ. κερδίζοντας το δικαίωμα να εκπροσωπήσουν το σερραϊκό μπάσκετ στις Εθνικές Κατηγορίες.

Κατά την πρώτη χρονιά που ο σύλλογος συμμετείχε στο Πρωτάθλημα της Γ' Εθνικής Κατηγορίας Ανδρών κατέκτησε την πρώτη θέση στον Όμιλο Ανατολικής Μακεδονίας και Θράκης, χάνοντας όμως τον τίτλο του Υπερπρωταθλητή Βορρά από τον Απόλλωνα Καλαμαριάς. Παρέμεινε στη Γ' Εθνική όπου αγωνίστηκε συνολικά από το φθινόπωρο του 1988 μέχρι το καλοκαίρι του 1992. Τελικά, κατά την αγωνιστική περίοδο 1992–93 οι Ίκαροι ολοκλήρωσαν τις αγωνιστικές τους υποχρεώσεις στην κορυφή του Β' Ομίλου Βορρά, κερδίζοντας παράλληλα και την άνοδο στην αμέσως επόμενη κατηγορία.

Η παραμονή του συλλόγου στη Β' Εθνική Κατηγορία υπήρξε σύντομη, καθώς υποβιβάστηκε την επόμενη άνοιξη.

Ακολούθησε μια μακρά πορεία στη Γ' Εθνική, κατηγορία στην οποία βρήκε το σύλλογο και η αλλαγή της χιλιετίας. Αξιοσημείωτα, τις περιόδους 1999-00 και 2000-01 κατέλαβε τη δεύτερη θέση του τελικού βαθμολογικού πίνακα του ομίλου του χωρίς να προβιβαστεί.

Το πέρας της αγωνιστικής περίοδου 2003-04 βρήκε τελικά τους Ικάρους στην κορυφή του βαθμολογικού πίνακα του Β' Ομίλου Βορρά της Γ' Εθνικής με 20 νίκες και 6 ήττες. Εντούτοις, η παραμονή του συλλόγου στη Β' Εθνική υπήρξε για άλλη μια φορά βραχύβια, καθώς στο τέλος της περιόδου 2004-05 η ομάδα υποβιβάστηκε. Το καλοκαίρι αυτό οι διοικήσεις των τριών μεγαλύτερων ομάδων της πόλης, του Πανσερραϊκού, των Ικάρων και της Α.Ε. Σερρών, αποφάσισαν τη συγχώνευσή τους με στόχο τη δημιουργία μιας ανταγωνιστικότερης ομάδας. Η νέα ομάδα διατήρησε το όνομα «Ίκαροι Σερρών».

Τα αποτελέσματα ήταν άμεσα και την αγωνιστική περίοδο 2005-06 η ομάδα κατέκτησε το Πρωτάθλημα του Β' Ομίλου Βορρά της Γ' Εθνικής Κατηγορίας με μόλις τρεις ήττες παθητικό. Ο σύλλογος συμμετείχε κατόπιν στο πρωτάθλημα της Β' Εθνικής Κατηγορίας για τρεις περιόδους, από το φθινόπωρο του 2006 μέχρι το τέλος της περιόδου 2008-09 οπότε και κατέλαβε τη δεύτερη θέση του βαθμολογικού πίνακα πίσω από τον Αμύντα Υμηττού. Η άνοδός του στην Α2 Εθνική Κατηγορία ήταν γεγονός. Στα πλαίσια του θεσμού του Κυπέλλου Ελλάδος, η ομάδα έπαιξε συνολικά τρία παιχνίδια, φτάνοντας στην 1η Αγωνιστική της Β' Φάσης, όπου και γνώρισε την ήττα-αποκλεισμό με σκορ 72-77 από τον Ηλυσιακό.

Κατά την παρθενική τους περίοδο στην Α2 Εθνική, 2009-10, οι Ίκαροι ολοκλήρωσαν τις αγωνιστικές του υποχρεώσεις στη 12η θέση στο σύνολο 16 ομάδων, παραμένοντας στην κατηγορία. Σε ό,τι αφορά το Κύπελλο έφτασαν μέχρι τη 2η Αγωνιστική της Β' Φάσης, όπου ηττήθηκαν από τα Τρίκαλα με σκορ 59-86.

Την επόμενη χρονιά, 2010-11, η ομάδα των Σερρών ολοκλήρωσε τις αγωνιστικές της υποχρεώσεις στην 3η θέση της βαθμολογικής κατάταξης. Στη διοργάνωση του Κυπέλλου Ελλάδος αποκλείστηκε στην 1η Αγωνιστική της Β' Φάσης με σκορ 61-80 από τον Άρη Θεσσαλονίκης. Την περίοδο 2011-12 οι Ίκαροι βρέθηκαν και πάλι στην 3η θέση, παραμένοντας στην κατηγορία ως άτυχοι τριπλής ισοβαθμίας στις θέσεις 2 έως 4. Στο Κύπελλο αποκλείστηκαν κατά την 1η Αγωνιστική της Β' Φάσης κατόπιν ήττας με σκορ 85-89 από τον Ίκαρο Καλλιθέας. Την επόμενη χρονιά, 2012-13, και πάντα στα πλαίσια του Πρωταθλήματος της Α2 Εθνικής, η ομάδα των Σερρών τερμάτισε στην 7η θέση του βαθμολογικού πίνακα. Σε ό,τι αφορά το Κύπελλο, αποκλείστηκε από τον Κ.Α.Ο. Δράμας σε αγώνα της 2ης Αγωνιστικής της Β' Φάσης που έληξε 66-81.

Το τμήμα εφήβων του συλλόγου προσέθεσε στην τροπαιοθήκη του ένα Πανελλήνιο Πρωτάθλημα, εκείνο του έτους 1991.

### Αξιοσημείωτοι καλαθοσφαιριστές

* Κώστας Κακαρούδης
* Σπύρος Μούρτος

### Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο Α.Ο.Κ. Ίκαροι Σερρών διαγωνίστηκε στο Πρωτάθλημα της Α2 Εθνικής Κατηγορίας που διοργάνωσε η Ελληνική Ομοσπονδία Καλαθοσφαίρισης. Έχοντας συγκεντρώσει 8 νίκες και 18 ήττες, κατέλαβε τη 13η και προτελευταία θέση της τελικής βαθμολογίας με αποτέλεσμα να υποβιβαστεί. Στα μέσα του καλοκαιριού ο σύλλογος δήλωσε αδυναμία συμμετοχής στο Πρωτάθλημα της Β' Εθνικής, εκφράζοντας προτίμηση για τη Γ' Εθνική, αίτημα που έγινε δεκτό από την Ομοσπονδία.

Στα πλαίσια του θεσμού του Κυπέλλου Ελλάδος η ομάδα γνώρισε την ήττα κατά την Α' Φάση από την Α.Ε. Ψυχικού με σκορ 64-79, με αποτέλεσμα να αποκλειστεί από τη συνέχεια της διοργάνωσης.

Οι εντός έδρας αγώνες της ομάδας φιλοξενούνται στο Δ.Α.Κ. Σερρών. Πρόεδρος του συλλόγου είναι ο Αριστείδης Αθανασιάδης. Καθήκοντα προπονητή διατηρεί από τον Ιούνιο του 2013 ο πρώην καλαθοσφαιριστής Νίκος Οικονόμου με συνεργάτη τον Κώστα Σίσκο. Το ρόστερ των Ικάρων Σερρών για την περίοδο 2013-14 απαρτίζουν οι παρακάτω αθλητές:

  


| Αριθμός | Ονοματεπώνυμο | Ημερ. γενν. | Θέση | Ύψος | Εθνικότητα |
| --- | --- | --- | --- | --- | --- |
|    **Καλαθοσφαιριστές** |
| 04 | Νίκος Μποχωρίδης | 1989 | 1 | 1,89 |  |
| 06 | Τάσος Δήμας | 1988 | 2 | 1,94 |  |
| 07 | Παντελής Γεωργιανός | 1991 | 1-2 | 1,86 |  |
| 08 | Χρήστος Λυμπερόπουλος | 1988 | 1-2 | 1,91 |  |
| 09 | Θανάσης Κουτίνας | 1987 | 3-4 | 1,95 |  |
| 10 | Φίλιππος Συμεωνίδης | 1980 | 4-5 | 2,05 |  |
| 11 | Αργύρης Σιώπης | 1992 | 3 | 2,04 |  |
| 12 | Απόστολος Ναούμης | 1993 | 1-2 | 1,97 |  |
| 13 | Γκιόργκι Κίντερ | 1988 | 5 | 2,13 |  |
| 14 | Γιάννης Σταμπουλής | 1990 | 4-5 | 2,02 |  |
| 15 | Στέλιος Χορτομάρης | 1995 | 3 | 1,88 |  |
| 16 | Ηλίας Τράκας | 1989 | 1 | 1,85 |  |
| 17 | Γιώργος Παπαδόπουλος | 1981 | 1-2 | 1,78 |  |
|    **Προπονητής** |
|  | Νίκος Οικονόμου | 1973 | Coach | 1,98 |  |
| *Δεδομένα: Μάρτιος 2014* |

Τμήμα καλαθοσφαίρισης γυναικών
------------------------------

Κατά το παρελθόν ο σύλλογος διατηρούσε και γυναικείο αγωνιστικό τμήμα το οποίο κατά τη διάρκεια της πορείας του κατέκτησε δύο φορές το Πρωτάθλημα Ε.ΚΑ.Σ.Α.ΜΑ.Θ. και συγκεκριμένα κατά τις περιόδους 1988–89 και 1995–96.

### Επιτυχίες

* Πρωταθλήματα Α΄ Ε.ΚΑ.Σ.Α.ΜΑ.Θ.
	+ Πρωταθλήτρια (**2**): 1989, 1996

Παραπομπές
----------

1. 1 2 3 4 5 6 7  «Ιστορία Α.Ο.Κ. Ίκαροι Σερρών» Αρχειοθετήθηκε 2010-08-15 στο Wayback Machine. πληροφορίες στον επίσημο ιστότοπο του συλλόγου.
2. 1 2  «Ένωση Καλαθοσφαιρικών Σωματείων Ανατολικής Μακεδονίας και Θράκης» Αρχειοθετήθηκε 2014-07-29 στο Wayback Machine. πληροφορίες στον επίσημο ιστότοπο της Ε.Ο.Κ.
3. 1 2 3 4  «Πρωταθλητές Γ' Εθνικής Ανδρών» Αρχειοθετήθηκε 2014-07-20 στο Wayback Machine. πληροφορίες στον επίσημο ιστότοπο της Ε.Ο.Κ.
4. 1 2 3 4 5 6 7 8 9 10 11  «Βαθμολογίες Πρωταθλημάτων» Αρχειοθετήθηκε 2014-01-21 στο Wayback Machine. πληροφορίες στον επίσημο ιστότοπο της Ε.Ο.Κ.
5. ↑  «Οι Ίκαροι ,μέσα στις Σέρρες,γνώρισαν την ήττα από τον Ηλυσιακό με 72-77» Αρχειοθετήθηκε 2016-03-04 στο Wayback Machine. άρθρο στον ιστότοπο της εφημερίδας «Σημερινή των Σερρών», 31 Οκτωβρίου 2010.
6. ↑  «Άνετη νίκη επί των Ικάρων στις Σέρρες και πρόκριση για τα Τρικάλα στο Κύπελλο», άρθρο στον ιστότοπο in.gr, 11 Οκτωβρίου 2009.
7. ↑  «Ίκαροι – Τρίκαλα: 59-86», άρθρο στον ιστότοπο Serresbasket.blogspot.com, 11 Οκτωβρίου 2009.
8. ↑  «Ίκαροι Σερρών - Άρης 61-80» Αρχειοθετήθηκε 2010-09-26 στο Wayback Machine. άρθρο στον ιστότοπο Sportnet.gr, 22 Σεπτεμβρίου 2010.
9. ↑  «Πέρασε ο Ίκαρος» Αρχειοθετήθηκε 2011-11-14 στο Wayback Machine. άρθρο στον ιστότοπο BasketNet.gr, 18 Σεπτεμβρίου 2011.
10. ↑  «Ίκαροι Σερρών-ΚΑΟΔ 66-81», άρθρο στον ιστότοπο Sport24.gr, 22 Σεπτεμβρίου 2012.
11. ↑  «Πρωταθλητές Εφήβων» Αρχειοθετήθηκε 2013-04-03 στο Wayback Machine. πληροφορίες στον επίσημο ιστότοπο της Ε.Ο.Κ.
12. ↑  «Αποτελέσματα Α2- 26η αγωνιστική… Πρωταθλήτρια ΑΕΚ! Επεσε ο Φιλαθλητικος!», άρθρο στον ιστότοπο InfoBasket.gr, 10 Μαΐου 2014.
13. ↑  «Η Κομοτηνή στην θέση των Ίκαρων Σερρών», άρθρο στον ιστότοπο Gazzetta.gr, 1 Ιουλίου 2014.
14. ↑  «Οι Ικαροι Σερρών στην… Γ’ Εθνική του μπάσκετ!», άρθρο στον ιστότοπο της εφημερίδας «Ανεξάρτητος», 1 Ιουλίου 2014.
15. ↑  «Ήττα-αποκλεισμός από το Ψυχικό (64-79)! Χρειάζεται χρόνος...», άρθρο στον ιστότοπο SerresSport.gr, 14 Σεπτεμβρίου 2013.
16. ↑  «Εκτός Κυπέλλου οι Ίκαροι - Ηττήθηκαν από το Ψυχικό με 64-79»[*νεκρός σύνδεσμος*], άρθρο στον ιστότοπο SerraikaNea.gr, 14 Σεπτεμβρίου 2013.
17. ↑  «Ίκαροι Σερρών: «Επανεκκίνηση» στο ΔΑΚ Σερρών», άρθρο στον ιστότοπο OnSports.gr, 17 Αυγούστου 2013.
18. ↑  «Διοίκηση» Αρχειοθετήθηκε 2012-04-24 στο Wayback Machine. πληροφορίες στον επίσημο ιστότοπο του συλλόγου.
19. ↑  «Στους Ίκαρους Σερρών ο Οικονόμου!» Αρχειοθετήθηκε 2013-07-06 στο Wayback Machine. άρθρο στον ιστότοπο BasketNet.gr, 28 Ιουνίου 2013.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Α.Ο.Κ. Ίκαροι Σερρών Αρχειοθετήθηκε 2010-08-25 στο Wayback Machine. επίσημη ιστοσελίδα του συλλόγου.